REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/151-14

20. jun 2014. godine

B e o g r a d

ZAPISNIK

SA 13. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 20. JUNA 2014. GODINE

Sednica je počela u 9,30 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Katarina Rakić, Petar Petrović, Aleksandar Marković, Olgica Batić, Snežana Malović, Saša Maksimović, Obrad Isailović, Darko Laketić i Dragana Barišić.

Sednici su prisustvovali zamenici odsutnih članova Odbora: Stefana Miladinović, zamenik Milisava Petronijevića, Ljiljana Malušić, zamenik Ljubiše Stojmirovića, Vesna Rakonjac, zamenik Veroljuba Matića i Katarina Šušnjar, zamenik Dušice Stojković.

Dušica Stojković, član Odbora, pristupila je sednici u toku razmatranja prve tačke dnevnog reda.

Sednici nisu prisustvovali članovi Odbora: Milan Krkobabić, Vesna Martinović, Ljubiša Stojmirović, Veroljub Matić, Đorđe Milićević i Milisav Petronijević.

Na predlog predsednika, Odbor je jednoglasno utvrdio sledeći

D n e v n i r e d:

1. Predlog odluke o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, koji je podneo narodni poslanik Zoran Babić (21 broj 112-2043/14 od 19. juna 2014. godine);

2. Dogovor o nastavku rada na izradi radne verzije kodeksa ponašanja narodnih poslanika;

3. Razno.

**Prva tačka dnevnog reda**: Predlog odluke o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, koji je podneo narodni poslanik Zoran Babić (21 broj 112-2043/14 od 19. juna 2014. godine)

Predsednik Odbora je upoznao članove i zamenike članova Odbora sa sadržinom Predloga odluke o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, koji je u skladu sa članom 40. Zakona o Narodnoj skupštini podneo Odboru.

Predloženom odlukom uređuje se postupak za pribavljanje saglasnosti za novo zapošljavanje i dodatno radno angažovanje lica van radnog odnosa u službama Narodne skupštine, Zaštitnika građana, Poverenika za zaštitu ravnopravnosti, Državne revizorske institucije, Poverenika za informacije od javnog značaja i zaštitu podataka o ličnosti, Agencije za borbu protiv korupcije, Republičke komisije za zaštitu prava u postupcima javnih nabavki, Komisije za zaštitu konkurencije, Komisije za hartije od vrednosti, Fiskalnog saveta, Republičke radiodifuzne agencije i Agencije za energetiku Republike Srbije, u skladu sa Zakonom o izmenama i dopunama Zakona o budžetskom sistemu i na način kako je to Vlada Republike Srbije propisala Uredbom o postupku za pribavljanje saglasnosti za novo zapošljavanje i dodatno radno angažovanje kod korisnika javnih sredstava. Prema navedenoj odluci, službe Narodne skupštine i nezavisnih državnih organa i organizacija su dužne da Odboru podnesu zahtev za dobijanje saglasnosti za zasnivanje radnog odnosa sa novim licima radi popunjavanja slobodnih odnosno upražnjenih radnih mesta, **k**ao i u slučaju kada je broj zaposlenih na određeno vreme zbog povećanog obima posla i angažovanih van radnog odnosa veći od 10% od ukupnog broja zaposlenih na neodređeno vreme. Takođe, odlukom se precizira šta se smatra slobodnim radnim mestom, propisuju obavezni elementi koje zahtev treba da sadrži, kao i slučajevi kada se on ne podnosi.

Diskusije nije bilo.

Na predlog predsednika, Odbor je većinom glasova doneo Odluku o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija.

**Druga tačka dnevnog reda**: Dogovor o nastavku rada na izradi radne verzije kodeksa ponašanja narodnih poslanika

Predsednik Odbora je podsetio članove i zamenike članova Odbora na odredbu člana 65. kojom je utvrđena obaveza Odbora da Narodnoj skupštini podnese predlog kodeksa ponašanja narodnih poslanika i ukratko ih informisao o aktivnostima Odbora s tim u vezi: da je u prethodna dva saziva Narodne skupštine Odbor obrazovao radnu grupu koju su činili predstavnici poslaničkih grupa u Narodnoj skupštini sa zadatkom izrade radne verzije kodeksa ponašanja narodnih poslanika, da je tekst konačne radne verzije kodeksa priveden kraju, kao i da je podršku radnoj grupi u izradi tog akta sve vreme pružala Misija OEBS-a u Beogradu koja je i dalje spremna da pomogne, kako u materijalima i angažovanju stručnjaka tako i u organizovanju radionica van sedišta Narodne skupštine.

Dogovoreno je da Odbor uputi dopis predsednicima poslaničkih grupa sa pozivom da odrede svoje predstavnike u radnoj grupi koju će Odbor obrazovati na jednoj od narednih sednica radi završetka rada na izradi predloga kodeksa ponašanja narodnih poslanika.

**Treća tačka dnevnog reda**: Razno

Predsednik Odbora je obavestio članove i zamenike članova Odbora da Vesna Martinović, zamenik predsednika Odbora nije u mogućnosti da prisustvuje sastanku administrativnih komisija parlamenata entiteta Brčko Distrikta Bosne i Hercegovine i parlamenata zemalja u regionu koji će se održati u Sarajevu 3. i 4. jula 2014. godine, te je dogovoreno da Katarina Rakić umesto Vesne Martinović bude član delegacije Odbora koja će prisustvovati ovom sastanku.

\*\*\*

Sednica je završena u 10,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić